Publication: Magyar Közlöny
Issue: MK-2001-35 (Year: 2001, Number: 35)
Era: 1990-2004
Section: 4. számú melléklet a 10/2001. (III. 27.) MeHVM rendelethez
Paragraph Index: 375

4. számú melléklet a 10/2001. (III. 27.) MeHVM rendelethez A közcélú távközlő-hálózatokban használt jelzéspont kódok felosztási terve A 7-es jelzésrendszert alkalmazó közcélú távközlő-hálózatok jelzéseit külön jelzéshálózatok továbbítják. A jelzéshálózatokban a jelzéseket jelzéspontokban irányítják a kijelölt végpont felé. A jelzéspontok (a jelzéshálózat kapcsoló központjai) kijelölésére jelzéspont kódok szolgálnak. A felosztási terv a jelzéspont kódok (mint azonosítók) felépítését, terjedelmét és a kijelölhető tartományokat, illetőleg az egyedi azonosítókat határozza meg. A felosztási terv az ITU—T Q.708 Ajánlása alapján készült, figyelembe véve a Q.704, Q.705 és Q.708 Ajánlásokban foglaltakat is. A globális 7-es jelzéshálózat nemzeti jelzéshálózatokra tagozódik, amelyeket a nemzetközi jelzéshálózat köt össze. A hazai jelzéshálózat kétszintű, a nemzeti jelzéshálózatok egy nemzeti összekötő jelzéshálózaton át csatlakozzanak egymáshoz. A jelzéshálózatok közötti kapu szerepét betöltő jelzéspontok funkcionálisan egynél több jelzéshálózathoz tartoznak egyidejűleg. A 7-es jelzésrendszer címzési szabályai szerint egy kapu jelzéspontnak annyi jelzéspont kódja kell legyen, ahány jelzéshálózathoz tartozik. A jelzéshálózat jellegét a Q.704 Ajánlásban meghatározott kettő bites hálózatjelző (NI, Network Indicator) adja meg. A jelzéspont kódok számára egy 14 bit terjedelmű mező áll rendelkezésre. Ezt a mezőt az ITU—T három részre osztotta, és meghatározta, hogy nemzetközi jelzéspont kódok esetében az egyes részek mit jelöljenek. A nemzeti jelzéspont kódok esetében a mező felosztására nincs ITU—T Ajánlás, a felosztás és a részek értelmezése szabadon választható. A jelzésrendszer a teljes mezőt együtt kezeli, a részekre osztás és értelmezés csak rendszerezési célokat szolgál. A részletes ismertetésben a bitmező részeit bittérkép helyett az átszámított decimális szám szemlélteti.

Source: https://magyarkozlony.hu/hivatalos-lapok/dacba3bdda72524f77eecf0263fd62527f65d651/dokumentumok/4a0836ce11bae50fa20a5d1be08d5fd5f290a24a/letoltes